MACO ร่วงแรง 10% นลท.เทขายทำกำไรหลังหุ้นเป็นขาขึ้นนานกว่า 6 เดือน
MACO ร่วงแรง 10% นลท.เทขายทำกำไรหลังหุ้นเป็นขาขึ้นนานกว่า 6 เดือน ล่าสุด ณ เวลา 16.15 น. อยู่ที่ 2.04 บาท บวก 0.24 บาท หรือ 10.53% สูงสุดที่ 2.28 บาท ต่ำสุดที่ 1.97 บาท ด้วยมูลค่าซื้อขาย 654.97 ล้านบาท 
1 พ.ย. 2560

ผู้สื่อข่าวรายงานว่า บริษัท มาสเตอร์ แอด จำกัด (มหาชน) หรือ MACO ล่าสุด ณ เวลา 16.15 น. อยู่ที่ 2.04 บาท บวก 0.24 บาท หรือ 10.53% สูงสุดที่ 2.28 บาท ต่ำสุดที่ 1.97 บาท ด้วยมูลค่าซื้อขาย 654.97 ล้านบาท ขณะที่ดัชนีตลาดหุ้นโดยรวมลบ 0.29%
ทั้งนี้หากคำนวนเปอร์เซ็นเปลี่ยนแปลงของราคาหุ้น MACO นับตั้งแต่ราคาหุ้นยืนอยู่ที่ระดับ 1.28 บาท เมื่อวันที่ 16 พ.ค. 60 เปรียบเทียบกับราคาปิดวานนี้ ซึ่งอยู่ที่ 2.28 บาท คิดเป็นการปรับตัวลดลงถึง 78.12%

สำหรับปัจจัยที่ส่งผลให้ราคาหุ้นปรับตัวลงแรงในวันนี้ คาดว่ามาจากการที่นักลงทุนขายทำไรหลังราคาขึ้นแรงก่อนหน้านี้
ด้าน นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ราคาหุ้น MACO ในวันนี้ปรับตัวลงค่อนข้างแรง คาดว่าจะเป็นแรงขายทำกำไรของนักลงทุนหลังจากที่ราคาหุ้นได้ปรับตัวขึ้นไปมากแล้ว
อีกทั้งเป็นการขายทำกำไรก่อนหุ้นที่เกิดจากการแปลงสภาพจาก MACO-W1 จะเข้ามาเทรดในช่วงปลาย พ.ย.หรือต้น ธ.ค.ที่จะถึงนี้ หลังจากที่ MACO-W1 ได้ทำการซื้อขายครั้งสุดท้ายเมื่อวันที่ 6 ต.ค.ที่ผ่านมา ซึ่งราคาเทรดของวันสุดท้ายอยู่แถว 0.2-0.4 บาท โดยมีอัตราการใช้สิทธิ 1 : 1 ในราคาใช้สิทธิ 2 บาท/หุ้น โดยจะให้ใช้สิทธิแปลงสภาพเป็นหุ้น MACO ในวันที่ 2 พ.ย.ก่อนที่ MACO-W1 จะหมดอายุในวันที่ 3 พ.ย.นี้ ดังนั้น ต้นทุนของหุ้น MACO ที่เกิดจากการใช้สิทธิจะอยู่ประมาณ 2.02-2.04 บาท
ทั้งนี้ เมื่อราคาหุ้นปรับตัวขึ้นไปแรงก็ทำให้นักลงทุนเลือกที่จะขายออกมาก่อนที่หุ้น MACO ที่เกิดจากการแปลงสภาพฯจะเข้ามาเทรด ซึ่ง MACO-W1 มีจำนวน 752 ล้านหน่วย คาดว่าจะเกิดไดลูดประมาณ 18.4% หลังจากที่หุ้น MACO ที่เกิดจากการแปลงสภาพฯได้เข้ามาเทรด ซึ่งทำให้เกิดการลดทอนกำไรจากหุ้นที่เกิดจากการใช้สิทธิแปลงสภาพฯ